**Likumprojekta ''Grozījumi likumā “Par radiācijas drošību un kodoldrošību'' sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta ''Grozījumi likumā ''Par radiācijas drošību un kodoldrošību'''' (turpmāk – Likumprojekts) mērķis ir pārņemt Direktīvas 2013/59/Euratom[[1]](#footnote-2) prasības, precizēt institūciju funkcijas, kā arī precizēt prasības, kas noteic kompetenču sadalījumu attiecībā uz preču kontroli no radiācijas drošības viedokļa. Likumprojekta paredzamais spēkā stāšanās laiks – pēc apstiprināšanas Saeimā. Pārejas noteikumu 10., 11., 13. un 14. punktā noteiktās prasības stāsies spēkā 2021. gada 1. janvārī. Pārejas noteikumu 17. punktā noteiktās prasības stāsies spēkā 2022. gada 1. janvārī. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts sagatavots, lai nodrošinātu:1) Padomes 2013. gada 5. decembra direktīvas 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom (turpmāk – Direktīva 2013/59/Euratom) prasību pārņemšanu;2) Ministru kabineta 2018. gada 4. janvāra sēdes protokollēmuma Nr. 1 3.§ ''Likumprojekts ''Grozījumi Preču un pakalpojumu drošuma likumā'''' 3. punkta izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumā ''Par radiācijas drošību un kodoldrošību'' (turpmāk – Likums) noteiktas pamatprasības aizsardzībai pret jonizējošo starojumu, nosacījumi licenču izsniegšanai darbībām ar jonizējošo starojuma avotiem un darbību ar jonizējošā starojuma avotiem reģistrēšanai, darba vadītāja un darbinieku pamatpienākumi, prasības darbībām ar radioaktīvajiem atkritumiem un citi nosacījumi.2013. gadā 5. decembrī tika pieņemta Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem. Prasības, kas izriet no Direktīvas 2013/59/Euratom normatīvajos aktos Eiropas savienības dalībvalstīm bija jāpārņem līdz 2018. gada 6. februārim. Attiecīgi Likumā nepieciešams iekļaut atsevišķas prasības, tai skaitā definīcijas, lai pārņemtu Direktīvas 2013/59/Euratom prasības. Stājoties spēkā Direktīvai 2013/59/Euratom, spēku zaudēja piecas esošās direktīvas (Direktīva 89/618/Euratom[[2]](#footnote-3), Direktīva 90/641/Euratom[[3]](#footnote-4), Direktīva 96/29/Euratom[[4]](#footnote-5), Direktīva 97/43/Euratom[[5]](#footnote-6) un Direktīva 2003/122/Euratom[[6]](#footnote-7)), kuru prasības jau iepriekš bija pārņemtas Latvijas normatīvajos aktos. Atbilstoši 2018. gada 23. februāra veiktajām notifikācijām par Direktīvas 2013/59/Euratom nacionālajiem izpildes pasākumiem, ir veikts ieraksts Valsts izpildes pasākumu paziņošanas sistēmā, attiecīgi Direktīva 2013/59/Euratom šobrīd pārņemta daļēji, ievērojot tās sarežģītības pakāpi, kas prasa ilgstošu izpētes darbu par nepieciešamo grozījumu veikšanu normatīvajos aktos. Pēc grozījumu veikšanas Likumā, plānots izstrādāt grozījumus radiācijas drošības jomu regulējošajos normatīvajos aktos, lai pilnībā pārņemtu Direktīvas 2013/59/Euratom prasības.Likumprojekta mērķis irprecizēt Likumā esošās prasības, kā arī ieviest jaunas prasības atbilstoši Direktīvā 2013/59/Euratom noteiktajam. Papildus Direktīvas 2013/59/Euratom prasību pārņemšanai, ievērojot Ministru kabineta 2018. gada 4. janvāra sēdes protokollēmuma Nr. 1 3. § ''Likumprojekts ''Grozījumi Preču un pakalpojumu drošuma likumā'''' 3. punktā noteikto, Likumprojekts ietver prasības, kas nosaka kompetenču sadalījumu attiecībā uz preču drošuma kontroli no radiācijas drošības viedokļa.Tāpat Likumprojektā ietverts jauns deleģējums radiācijas drošības ekspertu un medicīnas fizikas ekspertu sertificēšanas kārtībai.Lai sasniegtu minētos mērķus, Likumprojekts paredz sekojošus Likuma grozījumus:1) vārda ''students'' aizstāšana ar vārdu ''studējošie'' (Likumprojekta 1. pants). Latvijas tiesību sistēmā termins ''students'' neaptver visas personas, kas studē augstākās izglītības iestādē, jo saskaņā ar Augstskolu likuma 44. panta pirmo daļu augstskolās studējošie ir bakalaura studiju programmu studenti, profesionālo studiju programmu studenti, maģistra studiju programmu studenti (maģistranti), rezidenti medicīnā un doktoranti, savukārt saskaņā ar šī panta otro daļu koledžās studējošie ir profesionālo studiju programmu studenti. Ņemot vērā minēto, pārņemot Direktīvu 2013/59/Euratom, jālieto Latvijas tiesību sistēmā lietotais termins ''studējošie'', lai no Likuma tvēruma nebūtu izslēgti rezidenti medicīnā un doktoranti, kas vistiešāk varētu būt iesaistīti darbā ar jonizējošo starojumu.2) Likuma papildināšana ar definīcijām: Likumprojekta 2. pantā iekļautas definīcijas attiecībā uz apstarošanai pakļautu darbinieku, darbinieku apstarošanu, dozas limitu, jonizējošā starojuma avotu, radioaktīvu materiālu, pārstrādi, lietotās kodoldegvielas pārstrādi, radioaktīvo vielu, slēgtu starojuma avotu, vides radiācijas monitoringu, radiācijas avāriju un darbu vadītāju, tādējādi nodrošinot Likumā ietverto terminu definīciju atbilstību Direktīvas 2013/59/Euratom definējumam. Ievērojot, ka tiek ieviestas definīcijas terminiem ''apstarošanai pakļauts darbinieks'' un ''darbinieku apstarošana'', Likumprojekts nosaka precizēt tos Likuma pantus, kuri attiecas uz darbiniekiem un darbinieku apstarošanu, bet neietver līdz šim brīdim likumā nedefinētos terminus, piemēram, Likuma 5. panta 13. punkts, 9. panta pirmās daļas 1. punkts, 13. panta trešā un (31) daļa, ceturtā daļa, (41) daļa, 14. panta otrās daļas 5. punkts, 16. panta otrā daļa, 17. pants, 19. pants (sk. Likumprojektu). Ievērojot nepieciešamo izmaiņu apjomu, Likumprojekts paredz izteikt Likuma 17. panta pirmo daļu un 19. pantu jaunā redakcijā.Likumprojektā ietvertā definīcija ''jonizējošais starojums'' tiek precizēta (Likumprojekta 2. panta otrā daļa), labojot pašlaik spēkā esošajā Likuma redakcijā noteikto definīciju attiecībā uz jonizējošā starojuma elektromagnētiskā viļņa frekvenci atbilstoši Direktīvas 2013/59/Euratom 4. panta 46. punktam ''46) ''jonizējošais starojums'' ir enerģija, kas tiek nodota daļiņu vai elektromagnētisko viļņu veidā (viļņa garums 100 nm vai mazāks, frekvence 3x1015 herci vai lielāka) un kas spēj radīt jonizāciju tiešā vai netiešā veidā''.3) Prasības attiecībā uz darbībām ar jonizējošā starojuma paziņošanu (Likumprojekta 3., 8. un 9. pants). Pēc grozījumu izdarīšanas Likumā, paredzēts, ka sākot ar 2021. gada 1. janvāri spēkā stāsies prasība, kas noteiks atvieglotas prasības atsevišķām darbībām ar jonizējošā starojuma avotiem, kuru veikšanai nebūs nepieciešams saņemt reģistrācijas apliecību vai licenci, bet darbība būs jāpaziņo Valsts vides dienesta Radiācijas drošības centram (turpmāk – RDC). Pēc paziņošanas šīs darbības veicošie operatori nonāks RDC uzraudzībā. Šobrīd pastāvošā kārtība nosaka divu līmeņu kontroli un atzīšanu darbībām ar jonizējošā starojuma avotiem, t.i. licencēšanu un atvieglotāku procedūru – reģistrēšanu. Likumprojekts paredz ieviest vēl vienu kontroles un atzīšanas līmeni – paziņošanu, kas būtu visvieglākais kontroles līmenis. Šāda dažāda stingrības līmeņa kontrole pār darbībām ar jonizējošā starojuma avotiem tiek dēvēta par ''diferencētu pieeju attiecībā uz regulatīvo kontroli'' jeb ''graded approach to the regulatory control'' (Direktīvas 2013/59/Euratom 24. pants). Direktīvas 2013/59/Euratom preambulas 36. apsvērums noteic: ''Dalībvalstīm būtu jāizmanto iespējas, ko sniedz diferencēta pieeja regulatīvajai kontrolei, kurai vajadzētu būt samērīgai ar praktisko darbību izraisītās apstarošanas apjomu un iespējamību un samērīgai ar ietekmi, kāda regulatīvajai kontrolei varētu būt uz šādas apstarošanas samazināšanu vai uz iekārtu drošības uzlabošanu.'' Tas nozīmē, ka dalībvalstīm būtu jāveido tāda likumdošana, kas neuzliek pārlieku lielu slogu darbību veicējiem, tāpēc Likumprojektā tiek paredzēta trīs līmeņu kontrole pār darbībām ar jonizējošā starojuma avotiem, izvērtējot katras konkrētās darbības iespējamo ietekmi, kā arī tiek paredzēti izņēmumi – darbības uz kurām neattiecas kontroles prasības to nenozīmīgās ietekmes dēļ.Šie jautājumi noteikti Direktīvas 2013/59/Euratom 24. pantā ''Diferencēta pieeja attiecībā uz regulatīvo kontroli'', 25. pantā ''Paziņošana'', 26. pantā ''Izņēmumi attiecībā uz paziņošanu'', 27. pantā ''Reģistrācija vai licencēšana'' un 28. pantā ''Licencēšana''. Darbības, kuru radītā iespējamā ietekme ir nebūtiska un kuras nav nepieciešams paziņot, noteiktas Direktīvas 2013/59/Euratom 26. pantā. Direktīvas 2013/59/Euratom 25. pants noteic, ka tām darbībām, kuras nav izņēmumi saskaņā ar 26. pantu, attiecas paziņošana (kas ietver gan darbības, kurām nepieciešama tikai paziņošana, gan darbības, kuras ir reģistrējamas, gan darbības, kuras ir licencējamas). Darbības, kuras ir noteikti licencējamas noteiktas minētās direktīvas 28. pantā. Darbības, kuras var tikt reģistrējamas vai licencējamas noteiktas Direktīvas 2013/59/Euratom 27. panta 1. punktā. Savukārt šīs direktīvas 27. panta 2. punkts noteic, ka dalībvalstis var noteikt, ka jāreģistrē vai jālicencē arī citas darbības ar jonizējošā starojuma avotiem. Lēmumu par to, vai darbību būtu jāreģistrē vai jālicencē, pieņem dalībvalsts un pamato to ar pieredzi, ņemot vērā paredzamo vai iespējamo dozu lielumu, kā arī konkrētās darbības sarežģītību (Direktīvas 2013/59/Euratom 27. panta 3. punkts). Dotais Likumprojekts neparedz šī lēmuma pieņemšanu, jo jautājums par attiecīgo darbību reģistrēšanu vai licencēšanu risināts, izstrādājot Likuma grozījumus, kas pieņemti 2014. gada 29. maijā un kas paredzēja, ka darbības ar jonizējošā starojuma avotiem Latvijā ir licencējamas un reģistrējamas. Darbības, kuras Latvijā ir reģistrējamas, ir noteiktas spēkā esošajos Ministru kabineta 2015. gada 22. decembra noteikumos Nr. 752 ''Kārtība, kādā licencē un reģistrē darbības ar jonizējošā starojuma avotiem'' (turpmāk – MK noteikumi Nr. 752).Lai normatīvajos aktos ieviestu prasības attiecībā uz darbību ar jonizējošā starojuma paziņošanu, pēc grozījumu veikšanas likumā, plānots izstrādāt jaunus Ministru kabineta noteikumus, kas ietvers kārtību, kādā paziņo, reģistrē un licencē darbības ar jonizējošā starojuma avotiem grozījumus. Minētie noteikumi aizstās pašlaik spēkā esošos MK noteikumus Nr. 752, precizējot pašlaik spēkā esošo kārtību. Deleģējums jauno Ministru kabineta noteikumu izdošanai paredzēts Likumprojekta 9. pantā (Likuma 11. panta ceturtajā daļā). Tāpat attiecībā uz darbību paziņošanu Likumprojekta 4. panta pirmā daļa paredz, ka RDC veidos un uzturēs paziņoto darbību ar jonizējošā starojuma avotiem datu bāzi. Šajā datu bāzē tiks uzturēta informācija, kas attiecas uz paziņotajām darbībām atbilstoši Likumprojekta 4. pantā ietvertajai Likuma 5. panta (41) daļai un jonizējošā starojuma avotiem un to lietotājiem atbilstoši Likumprojekta 9. pantā ietvertajai Likuma 11. panta trešajai daļai. Datu bāze būs RDC iekšēji izveidots un uzturēts avots un nebūs valsts informācijas sistēma Valsts informācijas sistēmu likuma izpratnē.4) Likumprojekta 4. pants paredz papildināt vai precizēt Likumā ietvertās RDC funkcijas nosakot, ka RDC:* izsniedz radiācijas drošības eksperta un medicīnas fizikas eksperta sertifikātu. Atbilstoši šai funkcijai, Likumprojekta 12. pants deleģē Ministru kabinetu noteikt radiācijas drošības ekspertu un medicīnas fizikas ekspertu sertificēšanas kārtību un kārtību, kādā izsniedz un reģistrē sertifikātu, pagarina tā termiņu un anulē to, kā arī ekspertu darbības uzraudzības kārtību, eksperta pienākumus, eksperta atzinuma saturu un tajā ietvertās minimālās prasības. Šī brīža ekspertu sertificēšanas kārtība noteikta Ministru kabineta 2002. gada 9. aprīļa noteikumos Nr. 149 ''Noteikumi par aizsardzību pret jonizējošo starojumu'' (turpmāk – MK noteikumi Nr. 149), tomēr tā tika izstrādāta 2003. gadā un ir novecojusi, kā arī neaptver visus Direktīvas 2013/59/Euratom aspektus attiecībā uz ekspertiem radiācijas drošības jomā.
* veicina darbu vadītāju, darbinieku, radiācijas drošības ekspertu un medicīnas fizikas ekspertu apmācību, kā arī nodrošina RDC darbinieku apmācības, lai paaugstinātu radiācijas drošības līmeni valstī;
* apzina tādas darbības, kurās izmanto dabā sastopamus radioaktīvus materiālus, kas var izraisīt nodarbināto vai iedzīvotāju apstarošanu atbilstoši Direktīvā 2013/59/Euratom noteiktajam. Direktīva 2013/59/Euratom noteic, ka dalībvalstis nodrošina tādu praktisko darbību kategoriju vai veidu apzināšanu, kurās izmanto dabā sastopamus radioaktīvus materiālus un kas izraisa nodarbināto vai iedzīvotāju apstarošanu, kuru nevar neņemt vērā no aizsardzības pret jonizējošo starojumu viedokļa. Attiecīgi, lai veicinātu cilvēku aizsardzību no nevēlama jonizējošā starojuma, paredzēts, ka RDC apzina darbības, kas var to ietekmēt;
* veicina iedzīvotāju izglītošanu par radiācijas drošības un kodoldrošības jautājumiem;
* izstrādā vadlīnijas operatoriem, kuri veic darbības ar jonizējošā starojuma avotiem. Vadlīniju izstrādāšana ir labā praksē, kā nodrošināt radiācijas drošības un kodoldrošības jomā iesaistīto organizāciju izpratni par normatīvo aktu prasībām. RDC jau šobrīd ir izstrādājis vairākas vadlīnijas ievērojot Eiropas Komisijas publikācijas (vadlīnijas) radiācijas drošības jomā un Starptautiskās atomenerģijas aģentūras izstrādātos dokumentus, kas palīdz operatoriem darbā ar jonizējošā starojuma avotiem, lai stiprinātu radiācijas drošību un veicinātu normatīvo aktu prasību ievērošanu. Likumprojekts nostiprina šo RDC funkciju Likumā.

5) RDC inspektoru tiesību papildināšana (Likumprojekta 5. pants) ar tiesībām pārbaudīt vietas, kur darbības ar jonizējošā starojuma avotiem netiek veiktas, taču ir pamatotas aizdomas par jonizējošā starojuma avotu atrašanos objektā. Aizdomu gadījumā nepieciešams attiecīgo objektu pārbaudīt un konstatēt aizdomu iemeslu, kā arī novērtēt potenciālos draudus cilvēku veselībai, ko darīs RDC ar pieejamiem mērinstrumentiem.6) Kompetento iestāžu noteikšana preču drošuma kontrolē no radiācijas drošības viedokļa (Likumprojekta 6. panta otrā daļa). Atbilstoši Likumprojektā noteiktajam, ja būs pamatotas aizdomas (piemēram, saņemta informācija no citām valstīm), ka precēs radioaktivitātes līmenis neatbilst normatīvo aktu prasībām vai var radīt draudus cilvēka veselībai, attiecīgās iestādes, pamatojoties uz Centra atzinumu par preces drošumu, nodrošinās preču kontroli. Likumprojektā noteiktās iestādes (tirgus uzraudzības iestādes) – Patērētāju tiesību aizsardzības centrs (turpmāk – PTAC), Pārtikas veterinārais dienests (turpmāk – PVD), VSIA ''Latvijas proves birojs'' (turpmāk – Latvijas proves birojs), Veselības inspekcija (turpmāk – VI). PVD: pārtikas un dzīvnieku barības aprites jomā; VI: kosmētikas līdzekļu drošuma un ķīmisko vielu, maisījumu un biocīdu jomā; Latvijas proves birojs: dārgmetālu, dārgakmeņu un to izstrādājumu aprites jomā; PTAC (saskaņā ar Preču un pakalpojuma likuma 5. pantu): tā kompetencē esošu preču jomā, tai skaitā būvmateriālu un būvizstrādājumu jomā.Gadījumā, ja tirgus uzraudzības iestāde saņems informāciju par pamatotām aizdomām, ka prece var saturēt radioaktīvās vielas, kuru radioaktivitāte pārsniedz noteiktu līmeni, iestāde saskaņā ar normatīvajiem aktiem par aizsardzību pret jonizējošo starojumu informēs par to RDC un pieprasīs sniegt atzinumu. Iestāde sadarbosies ar RDC, lai izvērtētu situāciju (arī konkrētajā tirdzniecības vietā) un lai RDC varētu apkopot nepieciešamo informāciju atzinuma sagatavošanai. Savukārt, ja RDC saņems informāciju par aizdomām attiecībā uz nepieļaujamu radioaktīvo piesārņojumu precē, RDC informēs attiecīgo tirgus uzraudzības iestādi, lai iestāde uzsāktu kontroles procesu. Vienlaikus RDC atbilstoši iestādes pieprasījumam piedalīsies situācijas izvērtēšanā (arī tirdzniecības vietā) un apkopos nepieciešamo informāciju atzinuma sagatavošanai.Gadījumi, kad būtu nepieciešams uzsākt preču kontroli ir: 1) tiek saņemta informācija no fiziskas vai juridiskas personas par iespējamu preces neatbilstību radiācijas drošības prasībām vai iespējamiem draudiem cilvēka veselībai precēs esošā radioaktīvā piesārņojuma dēļ; 2) tiek saņemta informācija no Latvijas iestādēm par iespējamu preces neatbilstību radiācijas drošības prasībām vai iespējamiem draudiem cilvēka veselībai precēs esošā radioaktīvā piesārņojuma rezultātā;3) tiek saņemta informācija no citu valstu iestādēm attiecībā uz šajās valstīs konstatētajiem gadījumiem, kad precēs radioaktivitātes līmenis neatbilst normatīvo aktu prasībām vai var radīt draudus cilvēka veselībai, vai arī ir aizdomas par iespējamu preces neatbilstību radiācijas drošības prasībām vai iespējamiem draudiem cilvēka veselībai precēs esošā radioaktīvā piesārņojuma rezultātā. RDC situācijas izvērtēšanā veiks sākotnējos jonizējošā starojuma mērījumus konkrētai precei, iepazīsies ar informāciju par preci, tās ražotāju, kā arī veiks citas atzinuma sagatavošanai nepieciešamās darbības. Nepieciešamības gadījumā tirgus uzraudzības iestāde vērsīsies pie konkrētās preces ražotāja, importētāja vai izplatītāja, lai iegūtu informāciju par preces izgatavošanas nosacījumiem saskaņā ar normatīvajiem aktiem par preču un pakalpojumu drošumu. RDC nepieciešamības gadījumā palīdzēs sagatavot informācijas pieprasījumu.Lai pārliecinātos par preces drošumu, tirgus uzraudzības iestāde organizēs preču parauga nogādāšanu laboratorisku radioaktivitātes mērījumu veikšanai. RDC, balstoties uz sākotnējiem mērījumiem un citu pieejamo informāciju, sniegs novērtējumu par to, kāda veida radionuklīdu radioaktivitātes mērījumi ir jāpieprasa.Pēc laboratorisko mērījumu rezultātu saņemšanas un situācijas izvērtēšanas RDC sagatavos atzinumu par preces drošumu un iesniegs attiecīgajai iestādei. Iestāde turpinās preču kontroles procesu, balstoties uz RDC atzinumu. RDC atzinums ietvers informāciju par precei veiktajām analīzēm, to rezultātiem, vērtējumu par tālākajam nepieciešamajām preces kontroles darbībām, tai skaitā par to, vai preci nepieciešams izņemt no tirgus, ietverot šāda atzinuma pamatojumu. Balstoties uz šo atzinumu, iestāde pieņems lēmumu par preces atstāšanu vai izņemšanu no tirgus. Pēc iestādes lēmuma prece tiks izņemta no tirgus vai arī, ja radioaktīvais piesārņojums būs augsts, tad valsts sabiedrības ar ierobežotu atbildību ''Latvijas Vides, ģeoloģijas un meteoroloģijas centrs'' (turpmāk – LVĢMC) preci nogādās uz radioaktīvo atkritumu glabātavu ''Radons''. Ja nepieciešams, preces laboratorisku pārbaudi tirgus uzraudzības iestāde var veikt, izmantojot LVĢMC akreditētās laboratorijas pakalpojumus. Pārtikas preces radioaktivitātes laboratorisku pārbaudi iespējams veikt Pārtikas drošības, dzīvnieku veselības un vides zinātniskā institūtā ''BIOR''. Preces radioaktivitāti var pārbaudīt tikai ar laboratorisku pārbaudi. RDC nav akreditēts veikt preču radiācijas līmeņa pārbaudi, to var veikt tikai akreditētas laboratorijas. Atbilstoši Preču un pakalpojumu drošuma likuma 15. panta pirmajai daļai izdevumus par preces vai pakalpojuma laboratorisku vai cita veida ekspertīzi sedz tirgus uzraudzības iestāde. Minētā panta otrā daļa noteic – ja konstatēts, ka prece neatbilst drošuma prasībām, izdevumus par ekspertīzi un par kontrolpirkumos samaksāto naudas summu atlīdzina preces ražotājs, izplatītājs vai importētājs.Kārtību par jonizējošā starojuma kontroli precēs paredzēts noteikt MK noteikumos Nr. 149 atbilstoši Likumprojekta otrajā daļā ietvertajam deleģējumam. Plānots, ka minētie grozījumi MK noteikumos Nr. 149 tiks izstrādāti līdz 2021. gada 1. jūlijam.7) Likuma precizēšana attiecībā uz jonizējošā starojuma avotu fiziskās aizsardzības kontroli.RDC, izsniedzot licenci vai reģistrācijas apliecību saskaņā ar MK noteikumos Nr. 752 noteikto kārtību, izskata informāciju par jonizējošā starojuma avota fiziskās aizsardzības pasākumiem, kura ietver arī informāciju par datumu, kad fiziskās aizsardzības plāns saskaņots ar Valsts drošības dienestu (turpmāk – VDD), ja normatīvie akti par jonizējošā starojuma avotu fizisko aizsardzību nosaka šādu prasību. RDC, veicot kontroli pie operatora, pārbauda, vai ir noslēgts līgums ar komersantu, kas veic apsardzes pakalpojumus un vai ir saskaņots fiziskās aizsardzības plāns ar VDD, ja kopš licences izsniegšanas laika ir mainījušies apstākļi darbībām ar jonizējošā starojuma avotiem. VDD saskaņā ar Ministru kabineta 2002. gada 4. novembra noteikumu Nr. 508 ''Jonizējošā starojuma avotu fiziskās aizsardzības prasības'' 22. punktu saskaņo fiziskās aizsardzības plānus noteiktām jonizējošā starojuma avotu kategorijām, kā arī izvērtē un kontrolē, vai ir nodrošināti atbilstoši un pietiekami fiziskās aizsardzības pasākumi.Šobrīd Likumā ir konstatēta VDD un RDC funkciju dublēšanās attiecībā uz jonizējošā starojuma avotu fiziskās aizsardzības kontroli – Likuma 9. panta trešā daļa noteic, ka RDC un Iekšlietu ministrijas pilnvarotā institūcija (pilnvarotā institūcija šajā gadījumā ir VDD) pārbauda fiziskās aizsardzības nodrošinājumu, savukārt Likuma 22. panta trešā daļa noteic, ka RDC un Drošības policija (VDD) veic jonizējošā starojuma avotu fiziskās aizsardzības kontroli.Attiecīgi, lai novērstu Likuma normu dublēšanos, Likumprojekta 19. panta otrā daļa paredz izslēgt Likuma 22. panta trešo daļu, savukārt Likumprojekta 6. panta trešā daļa paredz izteikt Likuma 9. panta trešo daļu šādā redakcijā: ''Valsts drošības dienests sadarbībā ar Centru kontrolē jonizējošā starojuma avotu fiziskās aizsardzības nodrošinājumu saskaņā ar normatīvajiem aktiem par jonizējošā starojuma avotu fiziskās aizsardzības prasībām.''Ievērojot, ka Likuma 9. panta trešā daļa spēkā esošajā redakcijā ietver arī kontroli par sagatavotību iespējamām avārijām, tad Likumprojekta 6. panta ceturtā daļa paredz papildināt Likuma 9. pantu ar (31) daļu, kurā noteikts, ka Valsts ugunsdzēsības un glābšanas dienests sadarbībā ar RDC kontrolē sagatavotību iespējamām avārijām vietās, kur tiek veiktas darbības ar jonizējošā starojuma avotiem, saskaņā ar normatīvajiem aktiem par prasībām attiecībā uz sagatavotību radiācijas avārijai un rīcību šādas avārijas gadījumā.8) Likumprojekta 7. pants paredz papildināt Likuma 10. pantu ar vārdu ''vides'' – Likuma precizēšana attiecībā uz vides radiācijas monitoringu, kas izriet no Likumprojektā paredzētās termina “vides radiācijas monitorings” definīcijas, tādejādi precizējot, ka RDC nodrošina vides radiācijas monitoringa staciju darbību atbilstoši tam, kā to nosaka starptautisko līgumu saistības radiācijas drošības un kodoldrošības jomā. Precizējums nemaina Likuma 10. panta pirmās daļas būtību vai RDC atbildības loku.9) Likuma 11. panta izteikšana jaunā redakcijā (Likumprojekta 9. pants), ievērojot pantā nepieciešamo precizējumu skaitu.Likumprojekts paredz, ka atsevišķas darbības ar jonizējošā starojuma avotiem turpmāk nebūs reģistrējamas vai licencējamas, bet gan atvieglotā kārtībā – paziņojamas RDC, attiecīgi tiek precizēta Likuma 11. panta redakcija.Papildus Likumprojekta 9. pants papildina Likumu ar prasībām attiecībā uz apzinātu iedzīvotāju apstarošanu attēlveidošanas nolūkā. Ievērojot Direktīvas 2013/59/Euratom 22. pantā noteikto, ES dalībvalstīm jānodrošina tādu darbību apzināšana, kuras ietver cilvēku apstarošanu nemedicīniskā attēlveidošanas nolūkā. Atbilstoši Direktīvā 2013/59/Euratom noteiktajam, darbībai, kuras laikā plānots veikt cilvēku apzinātu apstarošanu nemedicīniskā nolūkā, ir jābūt pamatotai un jāsaņem licence darbībām ar jonizējošā starojuma avotiem.Tāpat Likumprojekta 9. pants papildina licencējamo darbību loku ar sekojošu darbību: apzināta radioaktīvo vielu pievienošana preču, tai skaitā zāļu, ražošanā un šādu preču imports (atbilstoši Direktīvas 2013/59/Euratom 28. pantam).Kārtība, kādā licencē darbības ar jonizējošā starojuma avotiem ir noteikta MK noteikumos Nr. 752 un tā, atbilstoši Likumprojektā noteiktajam (Likuma 11. panta izteikšana jaunā redakcijā), tiks izdota no jauna pēc Likumprojekta spēkā stāšanās, izdarot Likumprojekta 9. pantā noteiktos grozījumus. Saskaņā ar Likumprojekta pārejas noteikumu 12. punktu (Likumprojekta 20. panta otrā daļa), Ministru kabinets izdod jauno kārtību līdz 2021. gada 1. janvārim. Paredzēts, ka darbības apzinātai iedzīvotāju apstarošanai attēlveidošanas nolūkā un apzinātai radioaktīvo vielu pievienošanai precēm, tai skaitā zālēm, to ražošanas laikā, kā arī šādu preču importam, tiks licencētas saskaņā ar jaunajā licencēšanas kārtībā noteiktajām prasībām. Attiecīgi licence šādu darbību veikšanai būs jāsaņem pirms darbību veikšanas, iesniedzējam RDC iesniedzot licences saņemšanai nepieciešamo iesniegumu Valsts vides dienesta informācijas sistēmā. Kontroli par darbību ar jonizējošā starojuma avotiem licencēšanu nodrošina un arī turpmāk nodrošinās Valsts vides dienests. 10) Dokumentu iesniegšana elektroniski Valsts vides dienesta informācijas sistēmā (Likumprojekta 9. pantā izteiktā Likuma 11. panta pirmā daļa un Likumprojekta 10. panta piektā daļa). Likumprojektā ietvertas prasības attiecībā uz paziņojumu, pārskatu, iesniegumu reģistrācijas apliecības vai iesniegumu licences saņemšanai un tam pievienoto pielikumu un dokumentu iesniegšanu elektroniski tiešsaistes režīmā Valsts vides dienesta informācijas sistēmā. Tādējādi tiks piemērota analoģiska pieeja dokumentu iesniegšanai, kāda pašlaik ir spēkā saskaņā ar likuma ''Par piesārņojumu'' 28. panta (11) daļā noteikto, ka komersanti iesniedz dokumentus atbildīgajai institūcijai, šajā gadījumā RDC, elektroniskā veidā. Papildus, Likumprojekta 10. panta piektā daļa paredz grozījumus attiecībā uz to, ka Ministru kabinets nosaka pārskata par darbībām ar jonizējošā starojuma avotiem saturu, nevis veidlapas paraugu, kā tas bijis līdz šim. Šāds grozījums paredzēts ar mērķi Ministru kabineta noteikumos noteikt konkrētu informāciju, kuru jāiesniedz darbību ar jonizējošā starojuma avotiem veicējam, lai novērtētu tā veikto darbību atbilstību normatīvajiem aktiem radiācijas drošības un kodoldrošības jomā, vienlaikus neparedzot, kāda veidlapa jāizmanto pārskata gatavošanā, jo informācija tiks sniegta tiešsaistes režīmā Valsts vides dienesta informācijas sistēmā.11) Deleģējuma noteikšana Ministru kabinetam radiācijas drošības ekspertu un medicīnas fizikas ekspertu sertificēšanas kārtības noteikšanai (Likumprojekta 12. pants). Šobrīd radiācijas drošības ekspertu sertificēšanas kārtība ir noteikta MK noteikumos Nr. 149. Savukārt Ministru kabineta 2014. gada 19. augusta noteikumu Nr. 482 ''Noteikumi par aizsardzību pret jonizējošo starojumu medicīniskajā apstarošanā'' (turpmāk – MK noteikumi Nr. 482) 2.13. apakšpunktā noteikta medicīnas fizikas eksperta definīcija, kas ietver arī eksperta sertifikāta saņemšanu saskaņā ar MK noteikumos Nr. 149 noteikto kārtību. MK noteikumi Nr. 149 izstrādāti, lai tajos iekļautu prasības aizsardzībai pret jonizējošo starojumu atbilstoši radiācijas drošības un kodoldrošības pamatprincipiem, kā arī jonizējošā starojuma dozu limitus attiecībā uz iedzīvotājiem. Vienlaikus MK noteikumu Nr. 149 8. – 9.11 punktos ietvertas prasības arī attiecībā uz radiācijas drošības eksperta sertificēšanas kārtību. Lai aktualizētu pašreiz normatīvajos aktos noteikto eksperta sertifikāta saņemšanas kārtību, kas ir spēkā negrozīta kopš 2003. gada, kā arī pārņemtu Direktīvas 2013/59/Euratom prasības, Likumprojekts paredz deleģējumu jaunu Ministru kabineta noteikumu izstrādei. Minētie (jaunie) Ministru kabineta noteikumi aizstās MK noteikumu Nr. 149 8. – 9.11 punktā noteikto kārtību (prasības attiecībā uz radiācijas drošības ekspertu un radiācijas drošības un kodoldrošības ekspertu sertificēšanas kārtību). Likumprojektā (Likuma Pārejas noteikumu 15. punkts) noteikts, ka Ministru kabinetam līdz 2021. gada 1. janvārim jāizdod Ministru kabineta noteikumi, kas nosaka radiācijas drošības ekspertu un medicīnas fizikas ekspertu sertificēšanas kārtību un kārtību, kādā izsniedz un reģistrē sertifikātu, pagarina tā termiņu un anulē to, kā arī ekspertu darbības uzraudzības kārtību, ekspertu pienākumiem, eksperta atzinuma saturu un tajā ietvertās minimālās prasības. Jaunajā kārtībā netiks atsevišķi izdalīta radiācijas drošības un kodoldrošības ekspertu sertificēšana, tā vietā paredzot kodoldrošību kā vienu no sertifikācijas jomām un virzieniem radiācijas drošības eksperta kompetencē, tādējādi Latvijā pašlaik veikto un nākotnē plānoto darbību ietvaru nosegs radiācijas drošības un medicīnas fizikas ekspertu kompetence. Arī Direktīva 2013/59/Euratom ietver prasības tikai uz radiācijas drošības ekspertiem un medicīnas fizikas ekspertiem.12) Likuma papildināšana ar prasībām attiecībā uz finanšu nodrošinājumu darbībām ar slēgtiem starojuma avotiem (Likumprojekta 14. pants): ievērojot Direktīvas 2013/59/Euratom 87. panta b) apakšpunktā noteikto, ES dalībvalstīm ir jāveic atbilstoši pasākumi ar finansiālu nodrošinājumu, kas būtu piemēroti konkrētajam starojuma avotam un šī starojuma avota drošai pārvaldībai gadījumos, kad starojuma avots kļūst par lietošanā neesošu starojuma avotu, tostarp gadījumos, kad operators kļūst maksātnespējīgs vai pārtrauc uzņēmējdarbību. Likumprojektā norādīts finanšu nodrošinājuma mērķis, kā arī noteikti gadījumi, kad piemērojama finanšu nodrošinājuma izmaksa. Lai nodrošinātu finanšu nodrošinājuma prasību ieviešanu, Likumprojektā iekļauts deleģējums Ministru kabineta noteikumu izstrādei, kas noteiks slēgtu starojuma avotu kategorijas, kurām piemēro finanšu nodrošinājumu, finanšu nodrošinājuma apmēra aprēķināšanas kārtību, kārtību, kādā iesniedz, pagarina un atjauno finanšu nodrošinājumu. Ministru kabineta noteikumus paredzēts izstrādāt līdz 2021. gada 1. jūlijam. Prasības attiecībā uz finanšu nodrošinājumu tiks piemērotas no 2022. gada 1. janvāra. Operatoriem, kuriem licences izsniegtas līdz 2021. gada 1. janvārim, finanšu nodrošinājums jāiesniedz RDC līdz 2021. gada 30. jūnijam. Stājoties spēkā prasībām attiecībā uz finanšu nodrošinājumu, operatoriem pirms licences saņemšanas tiks noteikts pienākums iesniegt RDC finanšu nodrošinājumu, tādejādi jau sākotnēji garantējot uzņemto saistību izpildi.13) Likumprojekta 16. pants paredz papildināt Likuma 17. pantu ar nosacījumu, ka efektīvās dozas pamatlimits darbiniekiem ir 20 milizīverti gadā – Direktīvas 2013/59/Euratom 9. panta 2. punkta prasība.14) Likumprojekta 18. pants paredz papildināt Likuma 18. panta pirmo daļu ar nosacījumu, ka personas vecumā no 16 līdz 18 gadiem (mācekļi vai studējošie) operatora kontrolētajā zonā drīkst atrasties tikai darbu vadītāja uzraudzībā, lai nodrošinātu šo personu aizsardzību pret jonizējošo starojumu.15) Likumprojekta 20. pantā ietverti pārejas noteikumu papildinājumi attiecībā uz Likumprojekta normu stāšanās spēkā termiņiem, kā arī uz spēkā esošo MK noteikumu Nr. 752 piemērošanu. Tāpat paredzēts izslēgt Likuma pārejas noteikumu 8. punktu, kas spēkā esošajā redakcijā ietver termina ''darbinieks'' definīciju, jo Likumprojekta 2. pants paredz papildināt Likuma 1. pantu ar 12) punktu ietverot tajā termina ''darbinieks'' definīciju. Radiācijas drošības normatīvo aktu ietvarā termins ''darbinieks'' attiecas uz tiem darbiniekiem, kuri strādā ar jonizējošā starojuma avotiem un ir apstarošanai pakļauti.16) Likumprojekta 20. pants paredz papildināt Likumu ar atsauci uz Direktīvu 2013/59/Euratom, kuras prasības Likumprojekts pārņem. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija (turpmāk – VARAM) un RDC. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un****administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) vairāk kā 1000 operatori, kuri veic darbības ar jonizējošā starojuma avotiem;2) trīs operatori, kuru īpašumā vai valdījumā ir slēgti starojuma avoti, uz kuriem attieksies prasības par finanšu nodrošinājumu saskaņā ar Direktīvas 2013/59/Euratom 87. panta b) punkta prasībām. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertajam regulējumam nebūs ietekmes uz tautsaimniecību.Likumprojektā ietvertās prasības attiecībā uz paziņojumu, iesniegumu reģistrācijas apliecības vai iesniegumu licences saņemšanai un tam pievienoto pielikumu un dokumentu iesniegšanu elektroniski tiešsaistes režīmā Valsts vides dienesta informācijas sistēmā nebūtiski samazinās administratīvo slogu operatoriem. Tiks piemērota analoģiska pieeja, kāda pašlaik ir spēkā saskaņā ar likuma ''Par piesārņojumu'' 28. panta (11) daļā noteikto, ka komersanti iesniedz dokumentus elektroniski. Piemēram, iesniegums A vai B kategorijas piesārņojošas darbības atļaujas saņemšanai vai siltumnīcefekta gāzu emisijas atļaujas saņemšanai, sniedzot informāciju tiešsaistes režīmā Valsts vides dienesta vienotās vides informācijas sistēmas tīmekļvietnē. Informācija par to jau sniegta Latvijas Zobārstu asociācijai, kas pārstāv lielāko operatoru daļu, kā arī informācija par dokumentu iesniegšanu elektroniski tiešsaistes režīmā informācijas sistēmā sniegta operatoriem RDC organizētajos semināros par aktualitātēm radiācijas drošībā 2019.gada novembrī.Likumprojektā ietvertās prasības attiecībā uz finanšu nodrošinājumu pastiprina operatoru atbildību par radioaktīvo vielu saturošu jonizējošā starojuma avotu apsaimniekošanu atbilstoši normatīvo aktu prasībām un Direktīvai 2013/59/Euratom.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Atbilstoši Likumprojekta 14. pantā noteiktajam, operatoriem, kuriem ir augstas radioaktivitātes slēgti starojuma avoti, būs jāsaņem kredītiestādes izsniegta pirmā pieprasījuma garantijas vēstule vai apdrošinātāja izsniegta apdrošināšanas polise, kurā ietverta apdrošinātāja neatsaucama apņemšanās izmaksāt apdrošināšanas atlīdzību pēc RDC pirmā pieprasījuma. Neatkarīgi no tā, vai operators pats spēj veikt radioaktīvo atkritumu drošu apsaimniekošanu, vai arī ir iestājies gadījums, kad valstij jāuzņemas atkritumu apsaimniekošana operatora vietā, ir svarīgi nodrošināt, ka radioaktīvie atkritumi tiek droši apsaimniekoti.Operatoru skaits, attiecībā uz kuriem, sākot ar 2022. gada 1. janvāri, tiks piemērotas prasības attiecībā uz finanšu nodrošinājumu uz Likumprojekta izstrādes brīdi, ir trīs.Augstas radioaktivitātes jonizējošā starojuma avotu skaits, uz kuriem tiks attiecinātas prasības attiecībā uz finanšu nodrošinājumu arī ir trīs, jo katram no operatoriem pašlaik ir viens jonizējošā starojuma avots.Izvērtējot LVĢMC, kas ir radioaktīvo atkritumu glabātavas ''Radons'' apsaimniekotājs, un RDC, kas atbilstoši Likuma 4. pantam veic valsts uzraudzību un kontroli radiācijas drošības un kodoldrošības jomā, sniegto informāciju par izmaksām, kādas varētu rasties, iestājoties finanšu nodrošinājuma gadījumam, secināms, ka uz jonizējošā starojuma avotu var attiecināt minimālo finanšu nodrošinājuma apmēru – 10 312 *euro* gadā, pieņemot, ka operatoram ir viens jonizējošā starojuma avots.VARAM, nosakot finanšu nodrošinājuma apmēru, izvērtēja:1) Ministru kabineta 2002. gada 19. marta noteikumus Nr. 129 ''Prasības darbībām ar radioaktīvajiem atkritumiem un ar tiem saistītajiem materiāliem'' ietvertās prasības attiecībā uz radioaktīvo atkritumu drošu apsaimniekošanu;2) Ministru kabineta 2013. gada 3. septembra noteikumus Nr. 752 ''Valsts sabiedrības ar ierobežotu atbildību ''Latvijas Vides, ģeoloģijas un meteoroloģijas centrs'' maksas pakalpojumu cenrādis'';3) RDC sniegtos datus par operatoriem un jonizējošā starojuma avotiem, uz kuriem tiks attiecinātas prasības par finanšu nodrošinājumu;4) LVĢMC sniegtos datus par iespējamajām izmaksām, iestājoties finanšu nodrošinājuma gadījumam.Pēc VARAM un LVĢMC novērtējuma finanšu nodrošinājuma apmērs varētu sastādīt aptuveni 10 312 *euro*.Izmaksu novērtējumu aprēķina pēc šādas formulas:(A + B) x C, kurA – transportēšanas izmaksas Latvijas teritorijā (aizbraukšanu uz objektu un jonizējošā starojuma avota transportēšana uz radioaktīvo atkritumu glabātavu ''Radons'') – 3 000 *euro*;B – izmaksas, kas saistītas ar transportdokumentu sagatavošanu, iepakošanu, marķēšanu, mērījumu veikšanu un radioaktīvo atkritumu uzglabāšanu specializētajā uzglabāšanas konteinerā vienam avotam, kā arī radioaktīvās kravas pavadīšana, kas atkarīga no ceļā pavadītā laika – 7 312 *euro*;C – jonizējošā starojuma avotu skaits - 1.Aprēķins: (3 000 + 7 312) x 1 = 10 312 *euro*Izmaksas ir atkarīgas no finanšu nodrošinājuma veida (bankas garantija vai apdrošināšana) un starp operatoru un apdrošinātāju vai banku noslēgto līgumu.Finanšu nodrošinājums vērtējams kā samērīgs un efektīvs ekonomiskais instruments potenciālo vides piesārņojumu novēršanai un mazināšanai.Lai operators veiktu finanšu nodrošinājuma sagatavošanu, sagaidāms, ka operatoram radīsies sekojošas izmaksas: C = (f x l) x n, kur**C** – iesniegto finanšu nodrošinājumu uzskaites un apkopošanas izmaksas;**f** – stundas samaksas likme; privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2018. gadā tā bija 991,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 6,19 *euro*/stundā;**l** – laika patēriņš, kas nepieciešams, lai veiktu finanšu nodrošinājuma sagatavošanu – 40 stundas;**n** – operatoru skaits, uz kuriem attieksies finanšu nodrošinājuma prasības – 3 (anotācijas II. sadaļas 2. punkts).Aprēķins: (6,19 x 40) x 3 = (247,60 x 3) = 742,80 *euro*/gadā kopā trīs avotiemPārrēķinot atbilstības izmaksas uz katru avotu, tās sastāda 247,60 *euro* vienam operatoram vienam jonizējošā starojuma avotam. |
| 5. | Cita informācija | Papildus izmaksas valsts budžetam var rasties gadījumā, ja Latvija nenodrošinās Direktīvas 2013/59/Euratom pārņemšanu Latvijas tiesību aktos un Eiropas Komisija tādā gadījumā ierosinās pārkāpuma procedūru, lietu nododot Eiropas Savienības tiesai. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Pēc grozījumu veikšanas Likumā plānots izstrādāt grozījumus MK noteikumos Nr. 149, nosakot prasības preču drošuma kontrolei, precēm, kurām radioaktivitātes līmenis neatbilst normatīvos aktos noteiktajām prasībām, vienlaikus precizējot sadarbības mehānismu starp tirgus uzraudzības iestādēm un RDC, kā arī plānots izstrādāt grozījumus Ministru kabineta 2014. gada 25. marta noteikumos Nr. 156 ''Būvizstrādājumu tirgus uzraudzības kārtība'', precizējot prasības attiecībā uz būvdarbu veicēju, būvmateriālu izplatītājiem un importētājiem un radiācijas drošības prasībām attiecībā uz būvizstrādājumiem.Ievērojot, ka Likumprojektā iekļauts jauns deleģējums – radiācijas drošības ekspertu un medicīnas fizikas ekspertu sertificēšanas kārtībai, plānots izstrādāt jaunus Ministru kabineta noteikumus un veikt grozījumus MK noteikumos Nr. 149, izslēdzot no tiem normas attiecībā uz radiācijas drošības ekspertu un radiācijas drošības un kodoldrošības ekspertu sertificēšanas kārtību, kas noteiktas to 8. – 9.11 punktā. Pēc grozījumu veikšanas Likumā plānots izstrādāt jaunus Ministru kabineta noteikumus, kuros tiks ietvertas prasības attiecībā uz darbību ar jonizējošā starojuma avotu paziņošanu, paziņojumu iesniegšanas kārtību, kā arī kārtība, kādā aizpildāms un iesniedzams pārskats par darbībām ar jonizējošā starojuma avotiem un šā pārskata saturs. Minētos Ministru kabineta noteikumus paredzēts izstrādāt līdz 2021. gada 1. janvārim un tie aizstās pašlaik spēkā esošos MK noteikumus Nr. 752. Līdz jauno noteikumu spēkā stāšanās laikam, tiks piemēroti spēkā esošajos MK noteikumos Nr. 752 ietvertās normas.Tāpat plānots izstrādāt jaunus Ministru kabineta noteikumus attiecībā uz slēgtu starojuma avotu kategorijām, kurām piemēro finanšu nodrošinājumu, finanšu nodrošinājuma apmēra aprēķināšanas kārtību un kārtību, kādā iesniedz, pagarina un atjauno finanšu nodrošinājumu. |
| 2. | Atbildīgā institūcija | VARAM, RDC |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojektā tiek pārņemtas Direktīvas 2013/59/Euratom prasības. |
| 2. | Citas starptautiskās saistības | Nav. |
| 3. | Cita informācija | Nav. |
|  |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīva 2013/59/Euratom |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2013/59/Euratom 4. panta 23. punkts | Likumprojekta 2. panta pirmā daļa (Likuma 1.panta 1.5 punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 26. punkts | Likumprojekta 2. panta septītā daļa (Likuma 1.panta 6.2 punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 32. punkts | Likumprojekta 2. panta vienpadsmitā daļa (Likuma 1.panta 11. punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 36. punkts | Likumprojekta 2. panta pirmā daļa (Likuma 1.panta 1.2 punkts)Likumprojekta 4. panta trešā daļa (Likuma 5.panta 13. punkts)Likumprojekta 6. panta pirmā daļa (Likuma 9.panta pirmās daļas 1. punkts)Likumprojekta 10. panta otrā daļa (Likuma 13.panta trešā, 3.1 un ceturtā daļa)Likumprojekta 11. pants (Likuma 14.panta otrās daļas 5. punkts)Likumprojekta 13. pants (Likuma 16.panta otrā daļa)Likumprojekta 15. pants (Likuma V nodaļas nosaukums)Likumprojekta 16. pants(Likuma 17. pants) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 46. punkts | Likumprojekta 2. panta otrā daļa (Likuma 1.panta 2. punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 58. punkts | Likumprojekta 2. panta pirmā daļa (Likuma 1.panta 1.3 punkts)Likumprojekta 10. panta pirmā daļa (Likuma 13.panta 3.1 daļa)Likumprojekta 10. panta trešā daļa (Likuma 13.panta 4.1 daļa) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 67. punkts | Likumprojekta 2. panta sestā daļa (Likuma 1.panta 6.1 punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 74. punkts | Likumprojekta 2. panta pirmā daļa (Likuma 1.panta 1.4 punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 75. punkts | Likumprojekta 2. panta trešā daļa (Likuma 1.panta 3. punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 76. punkts | Likumprojekta 2. panta devītā daļa (Likuma 1.panta 9.4 punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 78. punkts | Likumprojekta 2. panta astotā daļa (Likuma 1.panta 8. punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 90. punkts | Likumprojekta 2. panta desmitā daļa (Likuma 1.panta 9.5 punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 9. panta 2. punkts | Likumprojekta 16. panta pirmā daļa (Likuma 17. panta pirmā daļa) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 22. panta 2. un 4. punkts | Likumprojekta 9. pants (Likuma 11. panta piektās daļas 6. punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 23. pants | Likumprojekta 4. panta ceturtā daļa (Likuma 5. panta 18. punkts) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 25. pants | Likumprojekta 3. pants (Likuma 3. panta pirmās daļas 5. punkts),Likumprojekta 8. pants (Likuma III nodaļas nosaukums),Likumprojekta 9. pants (Likuma 11. panta pirmā, otrā, trešā, ceturtā daļa) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 26. pants | Likumprojekta 9. pants (Likuma 11. panta ceturtās daļas 2. punkts) | Pārņemts daļēji | Projekts stingrākas prasības neparedz. |
| Direktīvas 2013/59/Euratom 27. pants | Likumprojekta 8. pants (Likuma III nodaļas nosaukums),Likumprojekta 9. pants (Likuma 11. panta pirmā, piektā daļa) | Pārņemts daļēji | Projekts stingrākas prasības neparedz. |
| Direktīvas 2013/59/Euratom 28. pants | Likumprojekta 8. pants (Likuma III nodaļa),Likumprojekta 9. pants (Likuma 11. panta pirmā, otrā, piektā, sestā daļa) | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 87. panta b) apakšpunkts | Likumprojekta 14. pants (Likuma IV1nodaļa) | Pārņemts pilnībā | Projekts stingrākas prasības neparedz. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalīb­valstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | * Direktīvas 2013/59/Euratom 103. panta 1. punktā noteikta prasība par valstu rīcības plānu izstrādi, lai novērtu ilgtermiņa riskus, ko rada apstarošana no radona mājokļos, publiski pieejamajās ēkās un darba vietās. 2018. gada 3. jūlijā Ministru kabineta sēdē tika izskatīts informatīvais ziņojums ''Par radona gāzes mērījumu rezultātiem un turpmāko rīcību radona gāzes monitoringa nodrošināšanai Latvijā'' (Protokols Nr. 31 28. §). Atbilstoši informatīvajā ziņojumā minētajam, Latvijā veikto pētījumu rezultātā konstatēts, ka radona gāzes vidējā koncentrācija ir zem noteiktā radona gāzes koncentrācijas līmeņa ēkās (300 Bq/m3) un zem noteiktā pieļaujamā radona līmeņa dzeramajā ūdenī (100 Bq/l). Ievērojot veikto pētījumu rezultātus, secināms, ka Latvijai nav nepieciešams izstrādāt radona gāzes rīcības plānu kā tas noteikts Direktīvas 2013/59/Euratom 103. pantā. Plānots, ka RDC atkārtotu pētījumu radona gāzes koncentrācijas līmeņa noteikšanai mājsaimniecībās, publiski pieejamās ēkās un darba vietās veiks no 2030. gada līdz 2031. gadam.
* Līdz ar Direktīvas 2013/59/Euratom spēkā stāšanās, tika atceltas piecas citas direktīvas (Direktīva 89/618/Euratom[[7]](#footnote-8), Direktīva 90/641/Euratom[[8]](#footnote-9), Direktīva 96/29/Euratom[[9]](#footnote-10), Direktīva 97/43/Euratom[[10]](#footnote-11) un Direktīva 2003/122/Euratom[[11]](#footnote-12)), kuru prasības ir pārņemtas Likumā, MK noteikumos Nr. 149, MK noteikumos Nr. 752, MK noteikumos Nr. 482, Ministru kabineta 2013. gada 12. novembra noteikumos Nr. 1284 ''Darbinieku apstarošanas kontroles un uzskaites kārtība''.
* Lai pilnībā pārņemtu Direktīvas 2013/59/Euratom jaunās prasības, kas neizriet no iepriekš minētajām atceltajām direktīvām, plānots izdarīt grozījumus MK noteikumos Nr. 149, MK noteikumos Nr. 752, MK noteikumos Nr. 482, Ministru kabineta 2015. gada 22. septembra noteikumos Nr. 535 ''Kārtība, kādā veic preču, bagāžas, personu un transportlīdzekļu radiometrisko kontroli robežšķērsošanas vietās, un prasības radiometriskajā kontrolē iesaistīto personu apmācībai radiācijas drošības jautājumos'', Ministru kabineta 2002. gada 19. marta noteikumos Nr. 129 ''Prasības darbībām ar radioaktīvajiem atkritumiem un ar tiem saistītajiem materiāliem''.
* Atbilstoši Eiropas Atomenerģijas kopienas dibināšanas līguma (turpmāk – Euratom līgums) 33. pantam likumprojektu nepieciešams saskaņot ar Eiropas Komisiju (trīs mēnešu termiņš). Likumprojekts 2019. gada 14. februārī nosūtīts saskaņošanai Eiropas Komisijai. 2019. gada 17.maijā saņemta informācija no Eiropas komisijas, ka izvērtēšana vēl nav beigusies, jo vienlaikus notiek izvērtēšana arī par citām valstīm, attiecīgi atzinums no Komisijas aizkavēsies. 2019. gada 12. decembrī saņemts lūgums iesniegt Eiropas Komisijā paskaidrojošu papildinformāciju. 2020. gada 8. janvārī papildus informācija nosūtīta Eiropas Komisijai. Euratom līgumā noteiktajā termiņā ieteikumi netika saņemti.
 |

|  |
| --- |
| **VI. Sabiedrības līdzdalība un komunikācijas aktivitātes**  |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā''. Ieinteresētajām personām bija tiesības izteikt viedokli un sniegt rakstiskus priekšlikumus. |
| 2. | Sabiedrības līdzdalība projekta izstrādē | Likumprojekts un tā anotācija 2019. gada 18. janvārī ievietoti VARAM tīmekļvietnē, sadaļā ''Sabiedrības līdzdalība''.[[12]](#footnote-13)Likumprojekts un tā anotācija 2019. gada 22. janvārī nosūtīti izskatīšanai darba grupai, kas apstiprināta ar VARAM 2015. gada 7. aprīļa rīkojumu Nr. 104 ''Par patstāvīgās darba grupas radiācijas drošības jomā izveidošanu''.  |
| 3. | Sabiedrības līdzdalības rezultāti | Komentāri par izstrādāto Likumprojektu no sabiedrības netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | VARAM, RDC, Ekonomikas ministrija, PTAC, ZM, PVD, Veselības ministrija, VI, Valsts ieņēmumu dienests, Finanšu ministrija, Latvijas proves birojs, LVGMC. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ievērojot plānotās izmaiņas Likuma 9. pantā attiecībā uz kompetentās institūcijas noteikšanu preču drošuma kontrolei no radiācijas drošības viedokļa, projekta izstrādē iesaistīto institūciju funkcijas tiks papildinātas, nosakot institūciju uzdevumus un atsevišķas prasības attiecībā uz preču drošuma kontroli no radiācijas drošības viedokļa.Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Likumprojektā minēto pasākumu īstenošanu VARAM nodrošinās esošā budžeta ietvaros. |

Vides aizsardzības un

reģionālās attīstības ministrs J. Pūce

Slaidiņa 67026487

natalija.slaidina@varam.gov.lv

v\_sk. = 6410

1. Padomes 2013. gada 5. decembra direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom [↑](#footnote-ref-2)
2. Padomes 1989. gada 27. novembra direktīvas 89/618/Euratom par plašas sabiedrības informēšanu par veicamajiem veselības aizsardzības pasākumiem un par rīcību radiācijas avārijas gadījumā. [↑](#footnote-ref-3)
3. Padomes 1990. gada 4. decembra direktīvas 90/641/Euratom par to viesdarbinieku darba aizsardzību, kuri, darbojoties kontrolētajās zonās, ir pakļauti jonizējošā starojuma riskam. [↑](#footnote-ref-4)
4. Padomes 1996.gada 13.maija direktīvas 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām. [↑](#footnote-ref-5)
5. Padomes 1997. gada 30. jūnija direktīvas 97/43/Euratom, ar ko paredz personu veselības aizsardzību pret jonizējošā starojuma kaitīgo iedarbību saistībā ar ārstnieciski diagnostisko apstarošanu un atceļ direktīvu 84/466/Euratom. [↑](#footnote-ref-6)
6. Padomes 2003.gada 22.decembra direktīvas 2003/122/EAEK par slēgtu augstas radioaktivitātes starojuma avotu un bezīpašnieka jonizējošā starojuma avotu kontroli. [↑](#footnote-ref-7)
7. Padomes 1989. gada 27. novembra direktīva 89/618/Euratom par plašas sabiedrības informēšanu par veicamajiem veselības aizsardzības pasākumiem un par rīcību radiācijas avārijas gadījumā. [↑](#footnote-ref-8)
8. Padomes 1990. gada 4. decembra direktīva 90/641/Euratom par to viesdarbinieku darba aizsardzību, kuri, darbojoties kontrolētajās zonās, ir pakļauti jonizējošā starojuma riskam. [↑](#footnote-ref-9)
9. Padomes 1996.gada 13.maija direktīva 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām. [↑](#footnote-ref-10)
10. Padomes 1997. gada 30. jūnija direktīva 97/43/Euratom, ar ko paredz personu veselības aizsardzību pret jonizējošā starojuma kaitīgo iedarbību saistībā ar ārstnieciski diagnostisko apstarošanu un atceļ direktīvu 84/466/Euratom. [↑](#footnote-ref-11)
11. Padomes 2003.gada 22.decembra direktīva 2003/122/EAEK par slēgtu augstas radioaktivitātes starojuma avotu un bezīpašnieka jonizējošā starojuma avotu kontroli. [↑](#footnote-ref-12)
12. Skat.: <http://www.varam.gov.lv/lat/lidzd/pazinojumi_par_lidzdalibas_iesp/> [↑](#footnote-ref-13)